Երկրի մայրաքաղաք Աբու-Դաբիում գտնվելու օրվա վերջին Ռոբերտ Քոչարյանը, ավանդույթի համաձայն, հանդիպեց տեղի հայ համայնքի ներկայացուցիչների հետ, որոնցից շատերը նրան դիմավորել էին օդանավակայանում եւ ընկերակցել այցի առաջին օրը։ ԱՄԷ-ի երկու հազարից ավելի կազմող փոքրաթիվ, սակայն խիստ կազմակերպված եւ համերաշխ համայնքի (որին առավել մանրամասն կանդրադառնանք առաջիկայում) ներկայացուցիչները ջերմորեն ընդունեցին եւ բազմաթիվ հարցեր ուղղեցին Հայաստանի նախագահին։ Վերջինս նախ նշեց, որ սա իր առաջին այցն է այս տարածաշրջան, եւ նկատի է առնվել նաեւ արաբների բարյացակամ վերաբերմունքը հայերի նկատմամբ։ Կոնկրետ Արաբական Միացյալ Էմիրությունների հետ Հայաստանի համագործակցության հեռանկարները մեծ են, քանի որ մենք ոչ մի ոլորտում չենք մրցակցում։ Նախագահն առանձնացրեց հատկապես հայկական ապրանքների ԱՄԷ արտահանման հարցը։ Նա շեշտեց, որ այստեղ եւ ընդհանրապես երկկողմանի տնտեսական կապերի զարգացման հարցերում, հատկապես նկատի ունենալով այս երկրի յուրահատկությունները, հայկական համայնքի դերակատարությունը կարող է վճռական հանգամանք լինել։ Ռոբերտ Քոչարյանը հանգամանորեն ներկայացրեց Հայաստանի տնտեսական, ներքաղաքական վիճակը, երկրի արտաքին քաղաքականությունը հարեւան երկրների, Ռուսաստանի, ՆԱՏՕ-ի եւ Եվրախորհրդի առնչությամբ։ Վերլուծելով Հայաստանի կոմպլեմենտար քաղաքականության էությունը, նախագահը պատասխանեց, որ մենք փորձում ենք համատեղել տարբեր պետությունների շահերը Հայաստանում, ի տարբերություն մեր հարեւանների, որոնք փորձում են օգուտներ քաղել տարածաշրջանի պետությունների միջեւ առկա հակասություններից։